KIRJALLINEN KYSYMYS E-1270/01

esittäjä(t): Salvador Garriga Polledo (PPE-DE) komissiolle

(2. toukokuuta 2001)

Aihe: Elokuvien nippumyynti

Euroopan elokuva-ammattilaisten valtava enemmistö vastustaa tiettyjen jakeluyhtiöiden harjoittamaa elokuvien nippumyyntiä, jota he pitävät laittomana toimintana.

Jo monet eurooppalaiset kilpailutuomioistuimet ovat tuominneet niin sanotut suljetut listat, koska tuotteen myyminen ei ole sama asia kuin suljettujen pakettien ostamisen velvoittaminen.

Voiko komissio ilmoittaa, miten Euroopan unioni voi yhteisön tasolla puolustautua laittomilta toimilta, joilla tietyt elokuvien jakeluyhtiöt pakottavat ostamaan elokuvia nipuissa? Millä yhteisön määräyksillä elokuva-ammattilaisia suojellaan tältä hyväksikäytöltä ja mitä toimia komissio ehdottaa, jotta voitaisiin estää yhteisön eräiden elokuvajakelijoiden harjoittama väärinkäyttö?

Mario Montin komission puolesta antama vastaus

(20. kesäkuuta 2001)

Arvoisa parlamentin jäsen kysyy komissiolta, miten yhteisö voi estää nippumyynnin, jota elokuvien jakeluyhtiöiden väitetään harjoittavan. Lisäksi parlamentin jäsen kysyy, mitä keinoja elokuva-ammattilaisilla on käytettävissään tällaisten käytäntöjen torjumiseksi.

Komissio ymmärtää kysymyksessä viitattavan käytäntöön, jossa tietyn elokuvan julkisen esittämisen oikeuksien ostaminen tietyksi ajaksi sidotaan velvoitteeseen ostaa eräiden muiden elokuvien esittämisen oikeus. Komissiolle on jo aiemminkin esitetty väitteitä tällaisista käytännöistä, mutta sille ei ole koskaan toimitettu todisteita, joiden nojalla se voisi tutkia asiaa.

Yhteisön kilpailulainsäädännön kannalta voidaan tietyissä tapauksissa katsoa, että yhden tuotteen myynnin sitomisella toiseen tuotteeseen rikotaan EY:n perustamissopimuksen 81 ja 82 artiklan (entisten 85 ja 86 artiklan) sisältämiä kilpailusääntöjä.

EY:n perustamissopimuksen 81 artiklan 1 kohdan e alakohdassa kielletään kaikki yritysten väliset sopimukset ja yritysten yhdenmukaistetut menettelytavat, jotka ovat omiaan vaikuttamaan jäsenvaltioiden väliseen kauppaan ja joiden tarkoituksena on rajoittaa kilpailua, ja erityisesti sellaiset sopimukset ja menettelytavat, joiden mukaan sopimuksen syntymisen edellytykseksi asetetaan se, että sopimuspuoli hyväksyy lisäsuoritukset, joilla niiden luonteen vuoksi tai kauppatavan mukaan ei ole yhteyttä sopimuksen kohteeseen.

EY:n perustamissopimuksen 82 artiklan d alakohdassa kielletään yhden tai useamman yrityksen määräävän aseman väärinkäyttö yhteismarkkinoilla tai niiden merkittävällä osalla, jos se on omiaan vaikuttamaan jäsenvaltioiden väliseen kauppaan. Tällaista väärinkäyttöä voi olla erityisesti sen asettaminen sopimuksen syntymisen edellytykseksi, että sopimuspuoli hyväksyy lisäsuoritukset, joilla niiden luonteen vuoksi tai kauppatavan mukaan ei ole yhteyttä sopimuksen kohteeseen.

Neuvoston asetuksen N:o 17(1) 9 artiklan 2 kohdan mukaan komissiolla on toimivalta soveltaa perustamissopimuksen 81 artiklan 1 kohtaa ja 82 artiklaa. Komissio korostaa, että asetuksen N:o 17 9 artiklan 3 kohdan mukaan jäsenvaltioiden viranomaisilla säilyy toimivalta soveltaa EY:n perustamissopimuksen määräyksiä niin kauan kuin komissio ei ole aloittanut menettelyä.

Komissio voi käyttää toimivaltaansa joko omasta aloitteestaan tai kolmansien osapuolten hakemuksesta. Hakemuksen voi tehdä jäsenvaltio tai luonnollinen henkilö taikka oikeushenkilö, joka katsoo asian koskevan oikeuttaan.

Jos siis kysyjän tarkoittamat elokuva-alan ammattilaiset voivat esittää todisteita elokuvien jakeluyhtiöiden väitetyistä käytännöistä, joiden nämä katsovat olevan tällaista väärinkäyttöä, komissio kehottaa niitä tekemään kantelun joko kansallisille kilpailuviranomaisille tai komissiolle. Mikäli 81 tai 82 artiklan edellytykset täyttyvät, kansalliset viranomaiset tai komissio ryhtyvät toimimaan yhteisön kilpailusääntöjen rikkomisen lopettamiseksi.

(1) Neuvoston asetus N:o 17, perustamissopimuksen 85 [nyt 81] ja 86 [nyt 82] artiklan ensimmäinen täytäntöönpanoasetus, EYVL 13, 21.2.1962.